4.2.2022
MT
Il-Ġurnal Uffiċjali tal-Unjoni Ewropea
C 61/31
12.
jenfasizza t-tagħlimiet meħuda mill-pandemija tal-COVID-19 u l-importanza li jinżamm livell għoli ta’ protezzjoni tal-konsumatur fi żminijiet ta’ kriżi; f’dan ir-rigward, jirrakkomanda wkoll li jitwettqu r-reviżjonijiet regolatorji meħtieġa sabiex jiġu definiti l-konsegwenzi ta’ ċirkostanzi ta’ eċċezzjoni fil-kuntratti tal-konsumatur qabel ma tinqala’ s-sitwazzjoni (il-klawżola rebus sic stantibus).
Dan l-approċċ li jqis il-prinċipji tal-antiċipazzjoni u l-previżjoni se jsaħħaħ il-protezzjoni tal-konsumatur; 13. jinkoraġġixxi lill-Kummissjoni tanalizza l-impatt fit-tul tal-kriżi tal-COVID-19 fuq ix-xejriet ta’ konsum tal-Ewropej, u tibni fuq din l-analiżi biex tiżviluppa l-inizjattivi ta’ politika Ewropej futuri f’dan il-qasam; 14. jappoġġja, f’dan il-kuntest, l-inizjattivi ta’ appoġġ għall-kummerċ lokali, inklużi il-produtturi żgħar lokali, u ta’ promozzjoni tas-snajja’; 15. jenfasizza, barra minn hekk, li l-liġi tal-konsumatur, permezz ta’ informazzjoni aktar ċara u komprensiva, tista’ tinkoraġġixxi t-tisħiħ ta’ ktajjen tal-provvista qosra għall-produzzjoni agrikola u alimentari, u b’hekk jitnaqqsu l-emissjonijiet ta’ gassijiet serra relatati mat-trasport; f’dan ir-rigward, jenfasizza l-importanza tal-involviment tal-awtoritajiet lokali u reġjonali fil-politiki tal-protezzjoni tal-konsumatur; 16. jenfasizza wkoll il-ħtieġa li jiġu appoġġjati l-politiki mmirati biex inaqqsu d-distakk diġitali, kemm f’dak li jikkonċerna t-tagħmir, il-kopertura territorjali, kif ukoll il-ħiliet neċessarji; It-tranżizzjoni ekoloġika 17.
ifakkar li l-konsum sostenibbli huwa essenzjali biex jintlaħqu l-għanijiet tal-Patt Ekoloġiku;
18. jisħaq li l-konsumaturi tal-UE għandhom rwol kruċjali fit-tranżizzjoni ekoloġika u li għalhekk għandhom ikunu infurmati u awtonomizzati biex jagħmlu għażliet infurmati fuq il-bażi ta’ informazzjoni komparabbli, trasparenti u ċara skont il-metodoloġija tal-Kummissjoni Ewropea għall-impronta ambjentali, inkluża informazzjoni dwar is-sostenibbiltà u l-possibbiltà ta’ tiswija tal-prodotti kif ukoll l-impronti soċjali u ambjentali tagħhom; din l-informazzjoni għandha tkun ibbażata fuq data affidabbli u fuq ir-riċerka dwar il-konsum.
Huwa rrakkomandat li l-awtoritajiet lokali u reġjonali jiġu involuti fil-proċess ta’ tixrid tal-informazzjoni; 19. jisħaq fuq il-fatt li huwa essenzjali li l-konsumaturi jkunu jistgħu jagħmlu għażla abbażi tas-sostenibbiltà tal-prodotti, filwaqt li fl-istess ħin il-produtturi jingħataw inċentivi biex itawlu l-ħajja tal-prodotti tagħhom, u jisħaq ukoll fuq il-bżonn ta’ leġiżlazzjoni Ewropea li timmulta l-obsolexxenza pprogrammata u li tippremja l-lonġevità tal-produzzjoni industrijali u teknoloġika; 20. jirrimarka li t-tranżizzjoni lejn ekonomija ekoloġika tista’ tirnexxi biss jekk id-domanda għal prodotti u servizzi sostenibbli ma tkunx limitata għal gruppi speċifiċi ta’ konsumaturi u, f’dan ir-rigward, jenfasizza li sabiex jintlaħqu l-objettivi għandu jiġi żgurat l-aċċess għal prodotti u servizzi sostenibbli għall-konsumaturi kollha, irrispettivament mis-sitwazzjoni finanzjarja tagħhom; 21. jirrakkomanda li jiġi żviluppat approċċ olistiku għall-informazzjoni lill-konsumatur, billi, jekk huwa possibbli, jiġu żviluppati tikketti, filwaqt li jitqiesu l-aspetti tas-sostenibbiltà, tas-saħħa, tar-rispett għall-ambjent, tal-oriġini tal-prodott b’enfasi partikolari dwar l-oriġini tiegħu fl-UE jew f’pajjiz terz, u tal-kummerċ ġust; jenfasizza wkoll li huwa utli li l-aspetti soċjali u ambjentali jiġu integrati dejjem aktar fl-akkwist pubbliku permezz ta’ sett ta’ miżuri, inkluża d-definizzjoni ta’ kriterji ambjentali minimi fil-leġiżlazzjoni settorjali, kif previst fil-Pjan ta’ Azzjoni ġdid għal Ekonomija Ċirkolari; 22. jemmen li huwa importanti li l-istandards tal-prodotti jqisu l-kwistjonijiet tas-sostenibbiltà u ċ-ċirkolarità u, f’dan ir-rigward, jissottolinja li l-istituzzjonijiet tal-UE responsabbli mill-istandardizzazzjoni għandhom rwol importanti f’dan il-qasam, b’mod partikolari permezz tal-iżvilupp ta’ standards li jippermettu li jiġi ddefinit x’inhu prodott “ekoloġiku” jew “sostenibbli”; 23.
jissottolinja l-importanza li tittejjeb u tiġi garantita l-interoperabbiltà bejn it-tagħmir;
24. jirrakkomanda li l-analiżi tal-possibbiltà tal-estensjoni tal-perjodu legali tal-garanzija għall-oġġetti tal-konsum tingħaqad ma’ informazzjoni mtejba lill-konsumatur dwar il-ħajja mistennija tal-prodotti; 25. jirrakkomanda li jiġi studjat jekk ikunx jaqbel li tiġi implimentata sistema li teżiġi awtorizzazzjoni minn qabel għall-asserzjonijiet ambjentali u l-ekotikketti fuq il-mudell tas-sistema applikabbli għas-saħħa;